JDU सांसद के प्रस्ताव पर मुख्यमंत्री बोले- चिंता मत कीजिए...हमको क्या करना है, वह करेंगे
Nitish Kumar Nalanda Loksabha Election; Proposal Of JDU MP Kaushalendra, बिहार के मुख्यमंत्री नीतीश कुमार का गृह जिला नालंदा आगामी लोकसभा चुनाव को लेकर काफी चर्चा में है। बताया जा रहा है कि CM नीतीश यहां से लोकसभा का चुनाव लड़ेंगे। अब इस पर उन्होंने अपनी प्रतिक्रिया दी है।
बिहार के मुख्यमंत्री नीतीश कुमार का गृह जिला नालंदा आगामी लोकसभा चुनाव को लेकर काफी चर्चा में है। बताया जा रहा है कि CM नीतीश यहां से लोकसभा का चुनाव लड़ेंगे। अब इस पर उन्होंने अपनी प्रतिक्रिया दी है।
नालंदा से लोकसभा चुनाव लड़ने के सवाल पर मुख्यमंत्री ने कहा कि इन सबकी चिंता आपलोग मत कीजिए। हमको क्या करना है,वह करेंगे। इस दौरान उनसे प्रधानमंत्री नरेंद्र मोदी के मन की बात के 100वें एपिसोड के बारे में भी सवाल किया गया, जिसे मुख्यमंत्री ने इग्नोर कर दिया।
बता दें कि नालंदा से JDU सांसद कौशलेंद्र ने शनिवार को कहा था कि अगर नीतीश कुमार नालंदा से चुनाव लड़ने की इच्छा जताते हैं तो वो सीट छोड़ देंगे। उन्होंने कहा कि आज मैं जो कुछ भी हूं, उनकी वजह से हूं। उन्होंने मुझे तीन बार सांसद बनाया है।
अपने ड्रीम प्रोजेक्ट का मुआयना करने पहुंचे थे नीतीश
दरअसल,CM नीतीश अपने ड्रीम प्रोजेक्ट का मुआयना करने कच्ची दरगाह पहुंचे थे। उन्होंने कच्ची दरगाह से बिदुपुर सिक्सलेन पुल के निर्माण कार्य का जायजा लिया। इस दौरा उनके साथ पथ निर्माण के अपर सचिव प्रत्यय अमृत समेत अन्य अधिकारी भी मौजूद थे। इस दौरान मुख्यमंत्री ने अधिकारियों को कहा कि इस प्रोजेक्ट को जल्द से जल्द पूरा किया जाए।
मीडिया से बात करते हुए सीएम ने कहा है कि इस पुल के निर्माण में देरी हो गई, इसका मुझे बहुत अफसोस है। हमने अधिकारियों को कहा है कि जल्दी से जल्दी काम पूरा करा लीजिए। उसी के सिलसिले में आज हम यहां मुआयना करने आए थे।
कोविड के चलते प्रोजेक्ट कंम्पलिट होने में हुई देरी
नीतीश कुमार ने कहा कि कोविड के कारण दो साल काम बाधित हुआ, लेकिन हम चाहते हैं कि इसी साल ये पुल चालू हो जाए। अगर देरी भी हो तो अगले साल के पहले-दूसरे महीने में पुल चालू हो जाए। उन्होंने कहा कि जेपी गंगा पथ को भी कच्ची दरगाह तक बनवाया जा रहा है। इसी साल वह रोड बनकर तैयार हो जायेगा। इसलिए हम चाहते हैं कि पुल भी बन कर तैयार हो जाए, जिससे लोगों को आने-जाने में बहुत सुविधा होगी।
पथ निर्माण विभाग के अपर मुख्य सचिव प्रत्यय अमृत ने बताया कि जेपी गंगा पथ का गायघाट तक निर्माण कार्य जून माह तक पूरा हो जायेगा। निरीक्षण के दौरान मुख्यमंत्री ने अधिकारियों को निर्देश देते हुए कहा कि पटना की आबादी बढ़ रही है। इसे ध्यान में रखते हुए जेपी गंगा पथ का निर्माण कार्य कराया जा रहा है। जेपी गंगा पथ का बचा हुए निर्माण कार्य जल्द से जल्द पूरा करें, ताकि लोगों का आवागमन और आसान हो सके। गंगा नदी में गंदा पानी नहीं गिरे इसकी व्यवस्था सुनिश्चित करें। गंदे पानी को सीवरेज ट्रिटमेंट प्लांट के माध्यम से शुद्ध करने की व्यवस्था करें।
इसके बाद मुख्यमंत्री कच्ची दरगाह पहुंचे और गंगा नदी पर निर्माणाधीन कच्ची दरगाह - बिदुपुर 6 लेन ग्रीन फिल्ड पुल परियोजना के निर्माण कार्य की प्रगति का जायजा लिया और कार्य की प्रगति की विस्तृत जानकारी ली। अधिकारियों ने मुख्यमंत्री को प्रेजेंटेशन से निर्माण कार्य की प्रगति संबंध में जानकारी दी। अधिकारियों ने बताया कि कच्ची दरगाह से राघोपुर तक का निर्माण कार्य दिसंबर 2023 तक पूरा कर लिया जायेगा और बाकी बचे हुए निर्माण कार्य भी जल्द से जल्द पूरे कर लिए जाएंगे।
परियोजना को जल्द पूरा करने का दिया निर्देश
मुख्यमंत्री ने निरीक्षण के दौरान कहा कि उत्तर बिहार और दक्षिण बिहार का संपर्क और बेहतर करने के लिए कच्ची दरगाह-बिदुपुर 6 लेन गंगा पुल का निर्माण कराया जा रहा है। राजधानी के पूर्वी हिस्से के लोगों का आवागमन सुगम बनाने के लिए जेपी गंगा पथ से इसे जोड़ा जा रहा है। उन्होंने अधिकारियों को निर्देश देते हुये कहा कि इस परियोजना को जल्द से जल्द पूर्ण करें। इसको लेकर सरकार हरसंभव सहयोग करेगी। गंगा नदी पर इस पुल के बन जाने से लोगों को काफी सहूलियत होगी।
निरीक्षण के दौरान मुख्यमंत्री के प्रधान सचिव दीपक कुमार, मुख्य सचिव आमिर सुबहानी, पथ निर्माण विभाग के अपर मुख्य सचिव प्रत्यय अमृत, पथ निर्माण विभाग के सचिव संदीप कुमार आर पुडक्कलकट्टी, मुख्यमंत्री के विशेष कार्य पदाधिकारी गोपाल सिंह, पटना के जिलाधिकारी चंद्रशेखर सिंह, पटना के वरीय पुलिस अधीक्षक राजीव मिश्रा समेत अन्य वरीय अधीकारीगण एवं अभियंतागण उपस्थित थे।